Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP; v nadaljevanju: ZUJIK), 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: pravilnik) in Resolucije o nacionalnem programu za jezikovno politiko 2021–2025 (Uradni list RS, št. 94/21) Ministrstvo za kulturo objavlja

**Javni razpis za izbiro ponudnikov za izvedbo projektov prilagojenih načinov sporazumevanja na podlagi nacionalnega programa za jezikovno politiko**

**v letih 2025–2026**

**(v nadaljevanju: javni razpis, oznaka JR-NPJP-PNS-25-26)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljevanju: ministrstvo).

1. **Področje, ciljne skupine in predmet javnega razpisa**

**2.1 Področje javnega razpisa**

Področje javnega razpisa je izvajanje ukrepov Resolucije o nacionalnem programu za jezikovno politiko 2021–2025, zlasti ukrepov v okviru poglavij 2.2.3 Slovenski znakovni jezik, 2.2.4 Prilagojeni načini sporazumevanja ter 2.3.8 Osebe s posebnimi potrebami in prilagojenimi načini sporazumevanja.

**2.2 Ciljne skupine**

**Ciljne skupine javnega razpisa** so osebe, ki potrebujejo prilagojene načine sporazumevanja:

* gluhi in naglušni,
* slepi in slabovidni,
* gluhoslepi,
* osebe s specifičnimi motnjami (npr. disleksijo, govorno motnjo jecljanja in druge osebe z bralno-napisovalnimi težavami) in
* osebe z motnjami v duševnem razvoju.

Projekt naj bo prvenstveno zasnovan za eno od ciljnih skupin poljubne starosti.

**2.3 Predmet javnega razpisa**

**Krepitev jezikovne zmožnosti in bralne pismenosti v prilagojenih načinih sporazumevanja oziroma slovenščini**

Predmet javnega razpisa je sofinanciranje projektov, ki spodbujajo k razvijanju in izpopolnjevanju jezikovne zmožnosti (izboljšujejo zmožnost sporočanja in sporazumevanja, tudi besedilne spretnosti), ter izboljšujejo bralno pismenost (zmožnost za razumevanje, kritično vrednotenje in uporabo informacij) v prilagojenih načinih sporazumevanja, pa tudi v slovenščini, če je to izvedljivo in mogoče.

Sofinancirani bodo projekti, kot so na primer: večmedijski projekti, prireditve, delavnice in druge oblike jezikovnega ustvarjanja, svetovanja, usposabljanja, izobraževanja in raziskovanja, ki izpopolnjujejo jezikovno zmožnost in izboljšujejo oziroma spodbujajo bralno pismenost oseb, ki potrebujejo prilagojene načine sporazumevanja, izdelava, posodabljanje in nadgrajevanje virov, gradiv ali orodij za komunikacijo z osebami, ki potrebujejo prilagojene načine sporazumevanja in so v okviru projekta dejavno vključene v preizkušanje ustreznosti virov, gradiv ipd. Navedene dejavnosti so lahko vezane tudi na predhodno spremljanje kulturno-umetniške ponudbe, pri čemer so predmet financiranja jezikovnoizobraževalne dejavnosti, in ne produkcija kulturno-umetniških vsebin – izjema so le prilagoditve teh vsebin v smislu dostopnosti ciljni skupini.

**Obvezne projektne dejavnosti:**

* izvedba prireditev, delavnic ali drugih oblik jezikovnega udejstvovanja, svetovanja, usposabljanja, izobraževanja, raziskovanja za izpopolnjevanje jezikovne zmožnosti ter izboljšanje bralne pismenosti v prilagojenih načinih sporazumevanja (pa tudi v slovenščini, če je to mogoče) in/ali izdelava virov, gradiv ali orodij, ki bodo osebam iz ciljne skupine omogočili krepitev jezikovnih zmožnosti in izboljšanje bralne pismenosti;
* dejavnosti za zagotovitev trajnosti rezultatov (npr. diseminacija rezultatov, izmenjava izkušenj – npr. z izvajalci podobnih dejavnosti, tudi iz drugih regij – in primerov dobre prakse, usposabljanje mentorjev, mentoric za delo s ciljno skupino, priprava načrta za nadaljnji razvoj oziroma nadgradnjo projekta …);
* vsebine, namenjene senzibilizaciji večinskogovorečega prebivalstva o potrebah in načinih sporazumevanja ciljne skupine (npr. priprava dogodkov, gradiv, ki ozaveščajo o težavah ciljne skupine pri vključevanju v družbo, ozaveščanje o konceptu lahkega branja, tečaji osnov znakovnega jezika ali brajice za večinskogovoreče prebivalstvo ipd.);
* načrt in izvedba promocijskih dejavnosti;
* spremljanje učinkovitosti izvajanja projektnih dejavnosti (samoevalvacija).

**Kazalniki**

V prijavnem obrazcu mora prijavitelj določiti kazalnik oziroma kazalnike – lahko jih je tudi več, odvisno od narave projekta. Pri določanju kazalnika naj bo vodilo kakovost in učinkovitost izvedbe projektnih dejavnosti, ne kvantiteta. Kazalniki so lahko kvantitaivni, na primer predvideno število oseb iz ciljne skupine, ki bodo aktivno sodelovale pri projektu, število usposobljenih mentorjev[[1]](#footnote-1), število izvedenih usposabljanj, delavnic, število izdanih publikacij, priročnikov, število virov oziroma orodij za komunikacijo z osebami, ki potrebujejo prilagojene načine sporazumevanja, ipd., ali kvalitativni, na primer izvedba delavnice, ki je omogočila osebam iz ciljne skupine okrepiti jezikovne zmožnosti, ali izvedba prireditve s prilagojenim načinom sporazumevanja, ki je ciljni skupini izboljšala sposobnost kritične presoje informacij ipd.

Prijavitelj se z oddajo vloge zaveže, da bo kazalnik oziroma kazalnike izpolnjeval. Kazalniki bodo predmet pogodbe, o njihovem doseganju bo upravičenec poročal pri oddaji zahtevka za izplačilo.

1. **Namen in cilji javnega razpisa**

**3.1 Namen javnega razpisa**

Namen javnega razpisaje omogočiti osebam, ki potrebujejo prilagojene načine sporazumevanja, da razvijejo svoje jezikovne zmožnosti za lažje in dejavnejše vključevanje v družbo. Krepitev jezikovne zmožnosti se osredotoča na izvedbo različnih izobraževalnih dejavnosti – lahko tudi ob spremljanju obstoječe kulturno-umetniške ponudbe – oziroma na gradnjo in posodabljanje virov, gradiv ali orodij, ki bodo osebam iz ciljne skupine omogočili krepitev jezikovne zmožnosti in izboljšanje bralne pismenosti. Namen javnega razpisa je tudi ozaveščati javnost o specifiki sporazumevalnih potreb ciljnih skupin in o sprejemljivosti drugih (in drugačnih) poti komuniciranja, kar je eden od pogojev za ustvarjanje sodobne inkluzivne družbe.

**3.2 Cilji javnega razpisa:**

* boljše jezikovne zmožnosti oseb, ki potrebujejo prilagojene načine sporazumevanja (izboljšana besedilna spretnost ter specifična zmožnost sporazumevanja, tudi v slovenščini, če je mogoče);
* boljša bralna pismenost v povezavi z jezikovno zmožnostjo,
* večja socialna vključenost ciljnih skupin,
* lažja (vsebinska) dostopnost do kulturne ponudbe za ciljne skupine.

**Drugi cilji razpisa** so še spodbujanje decentraliziranega oziroma enakomernega regionalnega kulturnega razvoja, zagotavljanje enakopravnosti spolov v kulturi, izboljševanje pogojev dela in delavskih pravic v kulturi, spodbujanje okoljske pravičnosti in zelenega prehoda v kulturi ter vpetost kulturnih projektov v medsektorska partnerstva, ki zagotavljajo multipliciranje dosega in učinkov. Ti cilji se lahko dosegajo prek načinov izvajanja prijavljenih projektov oziroma glede na njihove predvidene učinke.

1. **Formalni pogoji za sodelovanje na javnem razpisu**
	1. **Upravičene osebe**

**Upravičene osebe javnega razpisa** so nevladne organizacije, ki lahko s svojim delom in udejstvovanjem pripomorejo k doseganju ciljev javnega razpisa, in javni zavodi, vpisani v evidenco javnih zavodov na področju kulture.

Upravičene osebe se lahko povežejo in prijavijo tudi v konzorciju. Kot konzorcijski partner lahko nastopi tudi javni zavod s področja socialnega varstva, ki deluje v interesu ciljnih skupin, vendar ne kot poslovodeči (poslovodeči konzorcijski partner je lahko le ena od navedenih upravičenih oseb).

Samozaposleni v kulturi, samostojni podjetniki in druge fizične osebe niso upravičenci tega javnega razpisa, lahko pa sodelujejo kot zunanji izvajalci. Prav tako upravičenci niso javni zavodi s področja vzgoje in izobraževanja, lahko pa npr. šola ponudi oziroma odda prostor za izvedbo dejavnosti.

**Nevladne organizacije** so pravne osebe, ki so ustanovljene kot društva, zasebni zavodi, ustanove idr. Nevladno organizacijo opredeljuje 2. člen Zakona o nevladnih organizacijah (Uradni list RS, št. 21/18).

**4.2 Splošni pogoji**

Prijavitelj (upravičena oseba), ki kandidira na javnem razpisu, mora izpolnjevati naslednje splošne pogoje:

1. Je pravna oseba zasebnega ali javnega prava s sedežem v Republiki Sloveniji (velja tudi za morebitnega konzorcijskega partnerja).
2. Je nevladna organizacija ali javni zavod, vpisan v evidenco javnih zavodov na področju kulture. Prijavitelj mora biti ustrezno registriran (velja tudi za morebitnega konzorcijskega partnerja) za opravljanje dejavnosti na področju javnega razpisa (kultura, izobraževanje, izpopolnjevanje, usposabljanje – vsaj ena od naštetih). (Ministrstvo bo ustreznost registracije preverilo v javno dostopnih evidencah AJPES.)
3. Če se pravna oseba na javni razpis prijavlja kot poslovodeči (vodilni) partner konzorcija, mora predložiti konzorcijsko pogodbo.
4. Ima poravnane obveznosti, davke in prispevke do Republike Slovenije na zadnji delovni dan v mesecu pred oddajo vloge – zadnji delovni dan v mesecu pred oddajo vloge je 31. december 2024, če bo vloga oddana januarja 2025, oziroma 31. januar 2025, če bo vloga oddana februarja 2025 (velja tudi za morebitnega konzorcijskega partnerja). (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)

1. Ima v času prijave na javni razpis izpolnjene in poravnane vse obveznosti do Ministrstva za kulturo. (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)
2. Na dan začetka odpiranja vlog posluje brez blokiranega tekočega računa. (Ministrstvo bo izpolnjevanje pogoja preverilo v javno dostopnih evidencah AJPES in spletnega servisa Prva bonitetna agencija, d. o. o., <http://www.ebonitete.si/>).

1. Dovoljuje objavo osebnih podatkov z namenom objave rezultatov javnega razpisa na spletni strani ministrstva skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US,102/15, 7/18 in 141/22) in Zakonom o varstvu osebnih podatkov (Uradni list RS, št. 163/22) (velja tudi za morebitnega konzorcijskega partnerja). (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)
2. Na javni razpis prijavlja samo en projekt; če bo prijavitelj predložil več projektov za sofinanciranje, bo upoštevan tisti, ki bo na ministrstvu evidentiran kot prvoprispeli. (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)
3. Če se prijavitelj prijavlja v konzorciju z drugo pravno osebo in če bo prijavitelj ali konzorcijski partner (oziroma partnerji) predvidel sodelovanje v več konzorcijih, bo upoštevana tista prijava, ki bo na ministrstvu evidentirana kot prvoprispela (pravna oseba torej lahko sodeluje samo pri enem projektu, in sicer v vlogi prijavitelja ali v vlogi konzorcijskega partnerja).
4. Ne prijavlja projektnih dejavnosti, ki so že bile izbrane na katerem koli drugem javnem razpisu ali pozivu oziroma katerih izvedba je že bila ali bo financirana iz drugih javnih virov. (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)
5. Prijavlja projekt, za katerega v letu 2025 prosi za najmanj 6.000,00 evrov in največ 9.000,00 evrov, v letu 2026 pa za najmanj 10.000,00 evrov in največ 13.000,00 evrov (Pogoj se izkazuje s podatki, vnesenimi v spletni obrazec.)
6. Prihodki projekta so enaki odhodkom projekta. (Pogoj se izkazuje s podatki, vnesenimi v predpisan prijavni obrazec v spletni aplikaciji eJR.)

Če ministrstvo naknadno zahteva originalna potrdila o izpolnjevanju splošnih pogojev po posameznih točkah, jih mora prijavitelj dostaviti v zahtevanem roku.

Prijaviteljizbranega projekta mora ves čas trajanja projekta izpolnjevati splošne pogoje, prav tako tudi morebitni konzorcijski partnerji.

* 1. **Posebni pogoji**

Prijavitelj (upravičena oseba), ki kandidira na javnem razpisu, mora poleg splošnih pogojev izpolnjevati še posebna pogoja glede sestave projektne skupine:

* vodja projekta (strokovni koordinator) mora imeti zaključeno najmanj izobrazbo 2. bolonjske stopnje oziroma nekdanji univerzitetni program VII. stopnje (dokazilo: fotokopija spričevala ali ustrezno potrdilo fakultete o dokončanem študiju),

* vsaj en član projektne skupine mora imeti zaključeno najmanj izobrazbo 1. bolonjske stopnje oziroma nekdanji visokošolski strokovni program stopnje VI./2 (dokazilo: fotokopija spričevala ali ustrezno potrdilo fakultete o dokončanem študiju).
1. **Merila in ocenjevanje vlog**

Vloge, za katere bo ugotovljeno, da izpolnjujejo vse splošne in posebne pogoje v skladu z določili tega javnega razpisa in razpisne dokumentacije, bo ocenila Strokovna komisija za slovenski jezik(v nadaljevanju: strokovna komisija), imenovana s sklepom ministrice za kulturo št. 012-42/2022-3340-19 z dne 9. 11. 2022 in sklepom ministrice za kulturo št. 012-42/2022-3340-119 z dne 17. 12. 2024.

**5.1 Merila za ocenjevanje**

Strokovna komisija bo vloge ocenila v okviru naslednje lestvice:

|  |  |  |
| --- | --- | --- |
| **Opis ocene** | **Točke od 0 do 5** | **Točke od 0 do 10** |
| Zelo dobro, odlično | 5 | 10 |
| Ustrezno | 4 | 8 |
| Delno ustrezno | 3 | 6 |
| Sprejemljivo | 2 | 4 |
| Pogojno sprejemljivo | 1 | 2 |
| Neustrezno, nesprejemljivo, slabo | 0 | 0 |

Merila so ovrednotena s točkami, tako da je pri posameznem  merilu  navedeno najvišje možno število točk, ki jih v njegovem okviru lahko prejme posamezni projekt. Najnižje število točk znotraj posameznega merila je 0 točk. Najvišji seštevek dosegljivih točk za projekt je 100 točk.

Ocene pri merilu 4 odražajo skupno oceno primerljivih projektov prijavitelja v zadnjih petih letih oziroma oceno strokovnih izkušenj in drugih referenc članov, članic projektne skupine, in sicer od ocene 0 za slabo prepričljivost in kakovost do ocene 10 za odlično prepričljivost in kakovost.

Pri podmerilu 4.3 je mogoče ugotoviti samo (ne)izpolnjevanje zahtevanega, zato strokovna komisija v skladu s tem dodeli samo 0 ali 5 točk.

| **Merilo** | **Največje možno št. točk** |
| --- | --- |
| **1 Ustreznost projekta – utemeljitev skladnosti namena in ciljev projekta z namenom in cilji javnega razpisa** | **15** |
| * 1. Namen in cilji projekta so vsebinsko jasno in natančno opredeljeni in usklajeni z namenom in cilji razpisa in kakovostno zasledujejo še katerega od drugih ciljev razpisa.
 | 10 |
| * 1. Načrt projekta izkazuje dejavno vključevanje ciljne skupine v projektne dejavnosti.
 | 5 |

|  |  |
| --- | --- |
| **2 Kakovost zasnove in izvedljivost projekta – preglednost in primernost načrtovanih dejavnosti ter zagotovitev trajnosti rezultatov** | **35** |
| * 1. Delovni načrt projekta je logičen in primerno strukturiran. Projektne aktivnosti so natančno opredeljene in pregledne, terminsko primerno razporejene in izvedljive, organizacija dela je ustrezna. Ciljna skupina (ena ali več) je jasno opredeljena.
 | 10 |
| * 1. Projekt je vsebinsko kakovosten. Izobraževalne dejavnosti oziroma gradnja virov, gradiv ali orodij za krepitev jezikovne zmožnosti in bralne pismenosti v prilagojenih načinih sporazumevanja (in slovenščini, če je smiselno in mogoče) predstavljajo osrednji del projekta, vsebine so ustrezne, primerne, prilagojene ciljni skupini, interaktivne, domišljene.

Načrtovane dejavnosti oziroma metode dela s ciljno skupino zagotavljajo učinkovito doseganje ciljev projekta. | 10 |
| * 1. Kazalnik oziroma kazalniki, določeni v vlogi prijavitelja, ustrezajo naravi projekta in so realno dosegljivi. Jasno je opredeljen tudi način nabora oseb iz ciljne skupine.
 | 5 |
| * 1. Učinki in rezultati projekta so trajni, izvajajo se dejavnosti za zagotovitev trajnosti rezultatov (multipliciranje dosega in učinkov, npr. diseminacija rezultatov, izmenjava izkušenj – npr. z izvajalci podobnih dejavnosti, tudi iz drugih regij – in primerov dobre prakse, usposabljanje mentorjev za delo s ciljno skupino, priprava načrta za nadaljnji razvoj oziroma nadgradnjo projekta ipd.).
 | 10 |

|  |  |
| --- | --- |
| **3 Ustreznost finančnega načrta, racionalnost in stroškovna učinkovitost projekta** | **20** |
| * 1. Specifikacija stroškov po posameznih aktivnostih je podrobno razdelana in jasno predstavljena (kar vključuje tudi navedbo izvajalcev – po funkcijah, ne poimensko, število delovnih ur po posameznih izvajalcih oziroma funkcijah, opredelitev stroškov po posameznih kategorijah stroškov ipd.). Višina predvidenih sredstev je sorazmerna z vsebino in obsegom posameznih načrtovanih aktivnosti.
 | 10 |
| * 1. Finančni načrt (podatki iz priložene Excelove tabele) kot celota je glede na vsebino projekta realen in stroškovno učinkovit ter sovpada s specifikacijami stroškov po posameznih aktivnostih. Predvidena finančna sredstva po posameznih kategorijah stroškov so primerno ocenjena in racionalna.
 | 10 |

|  |  |
| --- | --- |
| **4 Usposobljenost prijavitelja in izvajalcev za izvedbo projekta** | **15** |
| * 1. Izkušnje prijavitelja in morebitnih članov konzorcija pri izvajanju primerljivih projektov v zadnjih petih letih.
 | 5 |
| * 1. Projektna skupina ima ustrezne (prepričljive in kakovostne) strokovne izkušnje in druge reference glede na vsebino projekta v zadnjih petih letih.
 | 5 |
| * 1. Prijavitelj ima status nevladne organizacije v javnem interesu na področju kulture[[2]](#footnote-2) na dan začetka odpiranja vlog, kar je razvidno iz evidence nevladnih organizacij v javnem interesu, ki jo vodi AJPES.

**(Pri tem podmerilu je mogoče doseči 0 ali 5 točk.)** | 5 |

|  |  |
| --- | --- |
| **5 Predstavitev dejavnosti za promocijo projekta (načrt informiranja in komuniciranja)** | **15** |
| * 1. Načrtovani načini, pristopi informiranja in komuniciranja z javnostmi o projektu so raznoliki, inovativni in primerni vsebini projekta.
 | 5 |
| * 1. Iz vsebinskega načrta informiranja in komuniciranja z javnostjo prepričljivo izhaja, da bodo načrtovane dejavnosti informiranja in komuniciranja dosegle ciljno skupino (uporabnike storitev), zainteresirano javnost (strokovnjake) in širšo javnost.
 | 10 |

**5.2 Postopek izbora vlog**

Vloge bodo ocenjevalci ocenili ločeno v elektronskem ocenjevalnem obrazcu, in sicer tako, da vsako vlogo ocenijo vsi člani strokovne komisije oziroma najmanj trije (v primeru izločitve zaradi konflikta interesov). Vsak ocenjevalec za posamezno merilo poda opisno in številčno oceno. Pri oblikovanju skupne ocene se na podlagi podanih ocen pri posameznem merilu najprej izračuna povprečno vrednost posameznega merila. **Končna ocena se bo oblikovala na podlagi seštevka povprečnih vrednosti posameznih meril kot celo število**, pri čemer se polovica in več odstotne točke zaokroži navzgor, manj kot polovica pa navzdol.

Vloga je pozitivno ocenjena, če doseže vsaj 75 točk, pri čemer **mora pri 1. in 2. merilu doseči vsaj polovico predvidenih točk.** **V nasprotnem primeru bo vloga zavrnjena in ne bo upravičena do sredstev razpisa ne glede na končno skupno oceno.**

**Izbrani bodo tisti projekti, ki bodo v postopku izbire ovrednoteni višje; predvidoma bodo izbrani štirje najvišje ocenjeni projekti (odvisno od preostanka sredstev).** Če je preostanek sredstev prenizek za celotno sofinanciranje projekta, ki je naslednji na vrsti za sofinanciranje, se prijavitelju tega projekta lahko ponudi višina sredstev, ki ostanejo na razpolago. V primeru zavrnitve lahko ministrstvo preostala razpoložljiva sredstva ponudi naslednjemu najvišje pozitivno ocenjenemu projektu. Dokončni izbor projektov, ki bodo sprejeti v sofinanciranje, bo opravljen v skladu z razpoložljivimi finančnimi sredstvi (do porabe sredstev).

Če bo strokovna komisija ugotovila, da sta na javni razpis prijavljena dva (ali več) istovrstna projekta, bo ministrstvo sofinanciralo in dodelilo sredstva le projektu, ki bo med njima (njimi) dosegel večje število točk.

Strokovna komisija bo izmed vlog, ki bodo dosegle enako število točk, dala prednost vlogi, ki bo dosegla več točk pri 1. merilu. Če bodo vloge tudi pri 1. merilu dosegle enako število točk, se kot naslednje prednostno merilo upošteva 2. merilo, nato 3. merilo, nato 4. merilo in nazadnje 5. merilo. Če bodo vloge pri vseh merilih dosegle enako število točk, bo imela prednost vloga, ki je bila prva evidentirana v informacijskem sistemu ministrstva, ne glede na način oddaje. Če tudi tega ne bo moč nedvoumno določiti, se bo odločilo z žrebom, ki ga bo opravila komisija.

1. **Vrednost razpoložljivih sredstev**

Skupna okvirna višina sredstev za izvedbo dvoletnega javnega razpisa je **82.747,00 evrov**:

* **32.747,00 evrov** za proračunsko leto 2025 in
* **50.000,00 evrov** za proračunsko leto 2026.

Posamezen projekt lahko **v letu 2025 prejme** **najmanj 6.000,00 in največ do 9.000,00 evrov, v letu 2026 pa najmanj 10.000,00 in največ do 13.000,00 evrov, pri čemer vsota dodeljenih sredstev v letu 2025 ne sme preseči 32.747,00 evrov, v letu 2026 pa ne 50.000,00 evrov.**

Upravičencem bodo finančna sredstva dodeljena glede na obseg zaprošenih sredstev in končno oceno projekta, vendar le do porabe sredstev.

Sredstva so v letih 2025 in 2026 predvidena na proračunski postavki 131144 – Izvajanje nacionalnega programa za jezikovno politiko. Višina sredstev je vezana na proračunske zmogljivosti Ministrstva za kulturo, to pomeni, da se lahko višina sredstev, če pride do sprememb v državnem proračunu ali finančnem načrtu ministrstva, spremeni.

Če se v času izvedbe postopka tega javnega razpisa obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve ciljev tega javnega razpisa, lahko ministrstvo postopek ustavi oziroma po že zaključenem izboru projektov zniža obseg financiranja v skladu s spremembami proračuna oziroma spremeni ali prekine že sklenjeno pogodbo o financiranju projekta.

Če se poveča obseg sredstev javnega razpisa z oznako JR-NPJP-PNS-25-26, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

1. **Višina sofinanciranja in upravičeni stroški**

Projekt se lahko financira do 100-odstotne vrednosti upravičenih stroškov, ki bodo uveljavljeni in izkazani. Dodeljena proračunska sredstva se bodo izplačala na podlagi izstavljenega zahtevka za izplačilo s priloženo obračunsko dokumentacijo in končnim poročilom o izvedbi projekta.

Upravičeni stroški za sofinanciranje s strani ministrstva so sestavljeni **izključno iz upravičenih stroškov, navedenih v vlogi prijavitelja na javni razpis**.

Upravičeni stroški so tisti, ki:

* izhajajo iz predmeta pogodbe o (so)financiranju,
* so nujni za kakovostno izvedbo (so)financiranega projekta in so vezani na izvedbo projekta (na izvedbo vsebine),
* nastanejo izključno za namen realizacije (so)financiranega projekta in se lahko v celoti pripišejo temu projektu,
* so opredeljeni v vlogi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (prepoved dvojnega financiranja).

Med upravičene stroške štejejo:

* stroški plač in povračil stroškov v zvezi z delom:
	1. plače,
	2. stroški za službena potovanja,
* stroški storitev zunanjih izvajalcev:
	1. študentsko delo,
	2. delo po avtorski pogodbi,
	3. delo po podjemni pogodbi,

č) delo po pogodbi o opravljanju storitev,

* 1. delo po pogodbi o prostovoljnem delu,
* drugi splošni stroški materiala in storitev (npr. stroški vstopnin, vozovnic),
* v določenih primerih davek na dodano vrednost (DDV) (gl. pojasnilo v nadaljevanju).

Če je upravičenec identificiran za namene DDV in ima pravico do odbitka celotnega DDV, se DDV ne sme vključiti med upravičene stroške in izdatke (to pomeni, da je DDV neupravičen strošek in se mora financirati iz lastnih virov …).

Če je upravičenec identificiran za namene DDV in nima pravice do odbitka DDV, se DDV lahko vključi med upravičene stroške in izdatke (to pomeni, da je celoten znesek DDV upravičen strošek).

Če je upravičenec identificiran za namene DDV in ima pravico le do delnega odbitka DDV, se DDV lahko vključi med upravičene stroške in izdatke le v višini neodbitnega deleža (to pomeni, da je DDV delno upravičen, delno pa neupravičen strošek oziroma izdatek).

Med stroške storitev zunanjih izvajalcev sodijo tudi stroški promocije, če jo izvajajo zunanji izvajalci. Povračila za prevoz na delo in z dela ter službenih potovanj so upravičena samo v primeru delovnega razmerja. V primeru avtorskih in podjemnih pogodb ter študentskega dela morajo biti potni stroški vključeni v honorar. Prav tako morajo biti potni stroški prostovoljcev vključeni v pogodbo o prostovoljnem delu. Med upravičene stroške štejejo tudi stroški vstopnin in prevoza za udeležence (osebe iz ciljnih skupin in člane projektne skupine).

**Nakup opreme, stroški tekočega vzdrževanja, amortizacije, nakup nematerialnega premoženja in gostinske storitve niso upravičeni stroški in niso predmet (so)financiranja. Prav tako niso predmet sofinanciranja redne dejavnosti javnih zavodov, vpisanih v evidenco javnih zavodov na področju kulture, ki so že financirane iz javnih sredstev.**

1. **Obdobje za porabo dodeljenih sredstev**

Obdobje upravičenosti stroškov na javnem razpisu **se začne z datumom podpisa pogodbe (vendar ne pred 1. 3. 2025) in traja do 31. 10. 2026.** Izbrani prijavitelj mora vmesno poročilo o izvajanju projekta in zahtevek za izplačilo kot elektronski račun prek spletne aplikacije pri Upravi Republike Slovenije za javna plačila (UJPnet) oddati najpozneje do 15. novembra 2025, končno poročilo o izvedbi projekta ter zahtevek za izplačilo (prav tako kot elektronski račun prek spletne aplikacije UJPnet) pa najpozneje do 15. novembra 2026.

1. **Razpisna dokumentacija**

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web> (v nadaljevanju: elektronski prijavni obrazec),
* finančni načrt (priloga elektronskega prijavnega obrazca in kot tak sestavni del vloge) in
* osnutek pogodbe o sofinanciranju projekta.
1. **Vpogled v razpisno dokumentacijo**

Zainteresirane osebe se lahko v času odprtega razpisa seznanijo z razpisno dokumentacijo na spletnem naslovu Ministrstva za kulturo na naslednji povezavi: <https://www.gov.si/drzavni-organi/ministrstva/ministrstvo-za-kulturo/javne-objave/>.

1. **Sestava vloge**

Izpolnjen elektronski prijavni obrazec, ki vključuje:

1. osnovne podatke o prijavitelju in projektu (če se prijavitelj prijavlja v konzorciju, mora priložiti še konzorcijsko pogodbo);
2. delovni in terminski načrt projekta (vsebinska predstavitev);
3. finančni načrt projekta (priloga elektronskega prijavnega obrazca; v primeru konzorcija je v finančnem načrtu treba izpolniti še liste za vse partnerje);
4. reference prijavitelja in morebitnih konzorcijskih partnerjev;
5. reference projektne skupine: navedba članov projektne skupine in njihovih strokovnih izkušenj in znanj, izkazanih v življenjepisu (strokovna znanja, ki so relevantna glede na vsebino projekta – npr. na področju izvajanja jezikovnega usposabljanja in izobraževanja, izvajanja usposabljanja in izobraževanja na področju kulturno-umetniških vsebin, na področju dela z osebami, ki potrebujejo prilagojene načine sporazumevanja, ipd.);
6. potrdilo o izobrazbi za vodjo projektne skupine in potrdilo o izobrazbi enega člana projektne skupine (pripeto v enem dokumentu v obliki PDF);
7. predstavitev dejavnosti za promocijo projekta;
8. predstavitev dejavnosti za zagotovitev trajnosti rezultatov in
9. izjave prijavitelja o izpolnjevanju in sprejemanju razpisnih pogojev (če se prijavlja v konzorciju, morajo biti izjave konzorcijskih partnerjev vključene v konzorcijsko pogodbo).

Če reference članov projektne skupine dokazujete z bibliografijo, lahko navedete ustrezne e-povezave do bibliografije posameznika iz javnodostopnih evidenc (npr. Cobiss, Sicris).

1. **Razpisni rok in oddaja vloge**

Vloga mora biti izpolnjena in oddana v elektronski obliki na elektronskem prijavnem obrazcu v spletni aplikaciji eJR (na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web)) z vsemi dokazili in prilogami, skladno z zahtevami tega javnega razpisa in v slovenskem jeziku. Vloga mora biti oddana oziroma predložena na enega od načinov, opredeljenih v točkah 12.1 in 12.2.

**Prijaviteljem priporočamo, da vloge na javni razpis oddate prej, in ne tik pred skrajnim rokom za oddajo vloge, ker lahko pride do preobremenjenosti strežnika.**

Prijavitelji lahko do poteka razpisnega roka vloge dopolnjujejo oziroma spreminjajo, in sicer z navedbo oznake, na katero vlogo se dopolnitev nanaša. Upoštevana bo zadnja pravočasno poslana oziroma prispela vloga oziroma njena sprememba ali dopolnitev.

**12.1 Oddaja elektronsko podpisane vloge**

Prijavitelj vlogo na javni razpis odda s prijavnim obrazcem v spletni aplikaciji eJR na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web) in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana vloga se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **21. 2. 2025 do 23.59.**

**12.2 Oddaja lastnoročno podpisane vloge**

Če prijavitelj nima urejene možnosti elektronskega podpisovanja, vlogo na javni razpis vseeno odda na prijavnem obrazcu v spletni aplikaciji eJR na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web), nato pa jo natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva elektronska različica.

Lastnoročno podpisana vloga se šteje za pravočasno, če je v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo RS, Maistrova 10, 1000 Ljubljana**, najpozneje do **21. 2. 2025** oziroma najpozneje ta dan oddana priporočeno na pošti kot priporočena pošiljka. Pošiljka mora biti poslana **v zaprti kuverti z izpisom na sprednji strani:** NE ODPIRAJ – PRIJAVA NA JAVNI RAZPIS in z **oznako JR-NPJP-PNS-25-26**. Na ovojnico obvezno nalepite A4-dokument »Kuverta«, ki je priloga tega javnega razpisa in vsebuje vse potrebne podatke.

Zaželeno je, da vse obvezne priloge, določene v razpisni dokumentaciji oziroma besedilu tega javnega razpisa, priložite le v spletnem obrazcu in jih fizično ne pošiljate.

1. **Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in merila javnega razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa, objave rezultatov javnega razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

1. **Odpiranje, pregled in dopolnjevanje vlog**

Izpolnjevanje formalnih (splošnih in posebnih) pogojev ugotavlja komisija za odpiranje vlog, ki jo izmed zaposlenih na ministrstvu imenuje ministrica za kulturo, po potrebi pa pred ocenjevanjem tudi strokovna komisija.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela kot nepopolna.

1. **Zavrženje vlog**

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, katerega vloga ne bo izpolnjevala pogojev za sodelovanje na tem javnem razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

* **prepozno vlogo,**
* **nepopolno in/ali prepozno dopolnjeno vlogo ter**
* **vlogo, ki jo bo oddala neupravičena oseba.**
1. **Odločitev o izboru**

Predlog projektov, katerih izvedbo bo financiralo ministrstvo, bo oblikovala pristojna strokovna komisija, upoštevajoč njihovo finančno zahtevnost, vsebinsko kakovost in za ta javni razpis predvidena finančna sredstva. Dokončno odločitev o izboru izvajalcev bo sprejela ministrica za kulturo na podlagi predloga strokovne komisije.

Ministrstvo si pridržuje pravico, da prijavitelju na podlagi utemeljenih razlogov predlaga nižjo višino sofinanciranja od zaprošene. V takšnem primeru bo strokovna komisija prijavitelju predlagala nižjo višino sofinanciranja od zaprošene za enak obseg istega predlaganega projekta. Nestrinjanje prijavitelja s predlogom ministrstva se bo štelo kot odstop od vloge.

Ministrica za kulturo o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in deležu sofinanciranja ali o zavrnitvi sofinanciranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa. V primeru objektivnih sprememb, ki vplivajo na pogodbeno razmerje, bo z izvajalcem sklenjen aneks k pogodbi.

Ministrstvo lahko ob naknadni ugotovitvi, da prijavitelj ne izpolnjuje pogojev iz besedila tega javnega razpisa, ko je odločba o izboru projekta že izdana, spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo vseh že izplačanih sredstev skupaj z zakonitimi zamudnimi obrestmi.

1. **Obveščanje o izboru**

Prijavitelji bodo o izidih razpisa obveščeni v 60 dneh od zaključka odpiranja vlog. Ta se šteje od dne prejema zadnje po pozivu dopolnjene vloge oziroma ko se iztečejo vsi roki za dopolnjevanje vlog.

Prijavitelj lahko v tridesetih dneh od prejema odločbe o neizboru, ki jo na predlog strokovne komisije za ocenjevanje vlog sprejme ministrica za kulturo, vloži tožbo na Upravno sodišče Republike Slovenije.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Magda Stražišar, telefon: (01) 369 5947, e-pošta: magda.strazisar@gov.si.

 Dr. Asta Vrečko

 ministrica

Datum: 10. 1. 2025

Št.: 6140-1/2025-3340-3

1. V razpisu uporabljeni in zapisani izrazi v slovnični obliki za moški spol se uporabljajo kot nevtralni za vse spole. [↑](#footnote-ref-1)
2. Status subjekta v javnem interesu na področju kulture, kot ga opredeljujejo 16. člen Zakona o nevladnih organizacijah (Uradni list RS, št. 21/18) ter 80. in 81. člen Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg), 3/22 – ZDeb in 105/22 – ZZNŠPP). [↑](#footnote-ref-2)